title: "Ghaana"
text: "Ghaana [\u02c8ga\u02d0na], amtelk Republiik faan Ghaana (\u00fc\u00fcb Ingels: Ghana [\u02c8\u0261\u0251\u02d0n\u0259] an Republic of Ghana) as en stoot uun a waast faan Aafrika. Uun a waast lei Elfenbiank\u00fcst, uun a nuurd Burkiina Faaso, uun a uast Toogo an uun a s\u00fc\u00fcd det Golf faan Guinea an Atlantisk Ootseaan. At lun hee \t24.658.823 lidj (2010). At hoodsteed as Accra.\n\nGeografii\n\nGeograafisk Laag \nGhaana leit twesken 11\u00b0 10' an 04\u00b0 44' (faan a nuurd tu a s\u00fc\u00fcd) an 3\u00b015' an 1\u00b0 10' (faan a waast tu a uast). At lun as wat letjer \u00fc\u00fcs Tjiisklun.\n \nAt lun dialt grensen m\u00e4 trii lunen. Det lingst grens (1098 km) faan\u2019t lun wurt m\u00e4 Toogo an det kurtst m\u00e4 Burkiina Faaso diald. At lun dialt uk en 720 km lung grens m\u00e4't Elfenbiank\u00fcst. A eeg as 539 km lung.\n\nBerger\nDe huuchst berig (885 m) uun\u2019t lun as Afadja Berig. \u00d6ler berger san de Edouka Berig (785 m), de Atiwiredu Berig (775 m) an de Kwamisa Berig (761 m).\n\nStruumer\nD\u00f6n Suart Volta, Witj Volta an Ruad Volta Struumer luup troch a nuurduast faan't lun, am de Volta Struum tu bildin. De Volta Struum leept tu a s\u00fc\u00fcd iin uun de Atlantik.\n\nSian\nDe gratst sia uun Ghaana as de Volta Stausia, wat uun a s\u00fc\u00fcduast faan't lun leit.\n\nIndialing faan Ferwalting\nGhaana hee 10 regiuunen.\n\nBef\u00f6lkring\n\nSpriiken\nDet amtelk spriik faan Ghaana as Ingels an 58% faan\u2019t bef\u00f6lkring spreecht Akan.\n\nHistoore \nA n\u00f6\u00f6m faan't lun, Ghaana, kaam faan det Ghaana Rik, wat uun a waast faan Aafrika uun't madel\u00e4\u00e4lerns wiar. Daaling at lun faan't rik as dial faan Maali an Mauretaanien. At rik wurd uun Euroopa an Araabien \u00fc\u00fcs det Ghaana Rik efter a tiitel faan sin keiser bek\u00e4\u00e4nt. At rik skintj ham efter a eroobering faan de almoraawidisk generool Abu-Bakr Ibn-Umar uun't juar 1076 apliaset tu haa'n.\n\nArcheoloogisk auerrester uun a soon bi a eeg faan Ghaana wise diar\u00fc\u00fcb hen, dat at lun sant at Bronsetidj (amanbi 2000 f. Kr.) besiidelt as. A lidj faan detheer tidj, diar uun a laguunen an struumer fasket, haa man bluat letjet sp\u00f6\u00f6ren turagleet. Archeoloogisk onersch\u00fckingen lei uk nai, dat at maden faan't lun uun a nuurd faan at waltsoon al 3000 tu 4000 juar bewenet wiar.\n\nFaan 1878 ap tu 1958 wiar Ghaana en britisk kolonii. At lun wurd 1960 en republiik. Kwame Nkrumah wurd de iarst president.\n\n\u00d6ler stootsboowenh\u00f6\u00f6d wiar: Joseph Arthur Ankrah (1966-1969), Akwasi Afrifa (1969-1970), Nii Amaa Ollennu (1970), Edward Akufo-Addo (1970-1972), Ignatius Kutu Acheampong (1972-1975), Fred Akuffo (1978-1979), Jerry Rawlings (1979, 1981-2001), Hilla Limann (1979-1981), John Kufuor (2001-2009), John Atta Mills (2009-2012), John Mahama (2012-2017).\n\nPolitiik\nGhaana as en republiik. A president sant Janewoore 2017 as Nana Akufo-Addo.\n\nB\u00fctjenpolitiik\nGhaana as sant de 8. Marts 1957 lasmoot faan d\u00f6n Feriand Natschuunen. Det as uk sant 1957 lasmoot faan det Commonwealth of Nations.\n\nWiartskap\nAt weering faan't lun as de Cedi, wat faan det Beenk faan Ghaana \u00fctjbroocht wurt.\n\nKwelen"